CELEX: E2016J0005
Language: ro
Date: 2017-04-06 00:00:00
Title: Hotărârea Curții din 6 aprilie 2017 în cauza E-5/16 – Municipalitatea Oslo (Directiva 2008/95/CE – Mărci – Drepturi de autor – Ordine publică – Domeniu public – Caracter distinctiv – Caracter descriptiv – Semne constituite exclusiv din forma care dă valoare substanțială produsului)

13.7.2017   
            
            
               RO
            
            
               Jurnalul Oficial al Uniunii Europene
            
            
               C 224/18
            
         HOTĂRÂREA CURȚII
   din 6 aprilie 2017
   în cauza E-5/16
   Municipalitatea Oslo
   
      (Directiva 2008/95/CE – Mărci – Drepturi de autor – Ordine publică – Domeniu public – Caracter distinctiv – Caracter descriptiv – Semne constituite exclusiv din forma care dă valoare substanțială produsului)
   
   (2017/C 224/09)
   În cauza E-5/16, municipalitatea din Oslo – CERERE înaintată Curții în temeiul articolului 34 din Acordul dintre statele AELS privind instituirea unei Autorități de Supraveghere și a unei Curți de Justiție de către Curtea de Apel norvegiană competentă pentru drepturile de proprietate industrială (Klagenemnda for industrielle rettigheter) cu privire la interpretarea Directivei 2008/95/CE de apropiere a legislațiilor statelor membre cu privire la mărci și, în special, articolul 3 alineatul (1) literele (b)-(f), Curtea, compusă din Carl Baudenbacher, președinte și judecător raportor și Per Christiansen și Páll Hreinsson, judecători, a emis la 6 aprilie 2017 o hotărâre, al cărei dispozitiv prevede următoarele:
   
               1.
            
            
               Înregistrarea ca marcă a unui semn care constă în lucrări pentru care perioada de protejare a drepturilor de autor a expirat nu este, în sine, contrară ordinii publice sau bunelor moravuri în sensul articolului 3 alineatul (1) litera (f) din Directiva 2008/95/CE.
            
         
               2.
            
            
               Pentru a stabili dacă este oportun să se refuze înregistrarea ca marcă a unor semne care constau în lucrări de artă invocând bunele moravuri în sensul articolului 3 alineatul (1) litera (f) din Directiva 2008/95/CE, trebuie luat în calcul modul în care este percepută opera de artă respectivă în statul SEE respectiv. Riscul de însușire ilegală sau de profanare a unei lucrări poate fi relevantă în acest sens.
            
         
               3.
            
            
               Înregistrarea unui semn poate fi refuzată pe baza excepției de ordine publică prevăzute la articolul 3 alineatul (1) litera (f) din Directiva 2008/95/CE doar în cazul în care un semn este compus exclusiv din lucrări legate de domeniul public, iar înregistrarea acestui semn ar constitui o amenințare reală și suficient de gravă la adresa unuia dintre interesele fundamentale ale societății.
            
         
               4.
            
            
               Articolul 3 alineatul (1) litera (e) punctul (iii) din Directiva 2008/95/CE se poate aplica reprezentărilor bidimensionale ale formelor tridimensionale, inclusiv sculpturilor.
            
         
               5.
            
            
               Articolul 3 alineatul (1) litera (c) din Directiva 2008/95/CE trebuie interpretat ca fiind aplicabil reprezentărilor bidimensionale și tridimensionale sub forma unui produs.
            
         
               6.
            
            
               Articolul 3 alineatul (1) litera (b) din Directiva 2008/95/CE trebuie interpretat în sensul că, în cazul în care un semn este descriptiv în sensul articolului 3 alineatul (1) litera (c), acest semn este în mod necesar lipsit de caracterul distinctiv, în temeiul articolului 3 alineatul (1) litera (b). În cazul în care organismul de trimitere constată că semnul în cauză nu este descriptiv, acesta poate evalua caracterul distinctiv în sensul articolului 3 alineatul (1) litera (b) în legătură cu produsele și serviciile acoperite de marca în cauză și de așteptările prezumate ale unui consumator mediu al categoriei de produseși servicii în cauză, care este destul de bine informat și suficient de atent și de avizat.